Psalms 64 - Heilige Bybel [Afrikaanse Bybel 1933/1953]
Hoor my stem, o God, in my klagte; bewaar my lewe vir die skrik van die vyand.
Steek my weg vir die raad van die kwaaddoeners, vir die gewoel van die werkers van ongeregtigheid;
wat hulle tong skerp maak soos 'n swaard, hulle pyl rig -- bitter woorde! --
om in skuilplekke na die opregte te skiet; skielik skiet hulle hom en vrees nie.
'n Listige plan stel hulle vir hul vas; hulle spreek af om strikke te span; hulle sê: Wie sal dit sien?
Hulle versin ongeregtighede: Ons is gereed! 'n Fyn uitgedinkte plan! Ja, 'n man se binneste en onpeilbare hart!
En hulle tong laat hulle oor hulself struikel; almal wat hulle aansien, skud die hoof.
En alle mense vrees en verkondig die werk van God en gee ag op wat Hy doen. [ (Psalms 64:11) Die regverdige sal bly wees in die HERE en by Hom skuil, en al die opregtes van hart sal hulle beroem. ]